次韵王滁州見寄
作者：蘇軾
朝代：宋

paragraphs: 斯人何似似春雨，歌舞農夫怨行路。
君看永叔與元之，坎軻一生遭口語。
兩翁當年鬢未絲，玉堂揮翰手如飛。
教得滁人解吟詠，至今里巷嘲輕肥。
君家聯翩盡卿相，獨來坐嘯溪山上。
笑捐浮利一雞肋，多取清名幾熊掌。
丈夫自重貴難售，兩翁今與青山久。
後來太守更風流，要伴前人作詩瘦。
我倦承明苦求出，到處遺蹤尋六一。
憑君試與問琅邪，許我來游莫難色。